ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2308/97 υποβολή: Heidi Hautala (V) προς το Συμβούλιο (18 Iουλίου 1997)

Θέμα: Κίνδυνοι για την υγεία από τις προθέσεις σιλικόνης

Σύμφωνα με τα αποτελέσματα τελευταίων ερευνών, από τις προθέσεις σιλικόνης, οι οποίες τοποθετούνται στις γυναίκες για να αυξηθεί ο όγκος του στήθους τους, ενδέχεται να διαρρεύσει σιλικόνη η οποία μπορεί να προκαλέσει ιδιαίτερα σοβαρές βλάβες στον οργανισμό. Επιπλέον, σύμφωνα με μια θεωρία, η σιλικόνη ενδέχεται να μεταφερθεί στα έμβρυα από τις εγκύους, με αποτέλεσμα να απειλείται σοβαρά η υγεία τους. Την εποχή αυτή διεξάγονται στις Η.Π.Α. εκτεταμένες δίκες κατά κατασκευαστών προθέσεων σιλικόνης. Μετά την έκδοση των σχετικών αποφάσεων, οι αρχές ενδέχεται να απαγορεύσουν τα στήθη σιλικόνης.

Γνωρίζει το Συμβούλιο ότι η σιλικόνη αποτελεί σοβαρό κίνδυνο για την υγεία και, κυρίως, έχει ενημερωθεί για τους ισχυρισμούς σύμφωνα με τους οποίους η σιλικόνη ενδέχεται να μεταφερθεί σε άλλα τμήματα του οργανισμού και στο έμβρυο; Εξετάζει το Συμβούλιο το ενδεχόμενο να λάβει μέτρα για την αύξηση της ευθύνης των κατασκευαστών προθέσεων σιλικόνης σε ό,τι αφορά το προϊόν τους; Προτίθεται το Συμβούλιο να απαγορεύσει τις προθέσεις σιλικόνης;

Απάντηση (17 Νοεμβρίου 1997)

Το ζήτημα που θίγει ο αξιότιμος κ. Βουλευτής δεν έχει, ως σήμερα, υποβληθεί στο Συμβούλιο.

Επί του παρόντος, ο αξιότιμος κ. Βουλευτής θα μπορούσε να απευθυνθεί στην Επιτροπή, για να πληροφορηθεί εάν αυτή προτίθεται να ασχοληθεί με το θέμα.
ΓΡΑΠΤΗ ΕΡΩΤΗΣΗ E-3190/97 υποβολή: Glyn Ford (PSE) προς την Επιτροπή (16 Οκτωβρίου 1997)

Θέμα: Εναρμόνιση της ταξινόμησης των κινηματογραφικών ταινιών

Προτίθεται η Επιτροπή να υποβάλει προγράμματα σχετικά με την εναρμόνιση της ταξινόμησης κινηματογραφικών ταινιών στην Ένωση, δεδομένου ότι ορισμένες αεροπορικές και ναυτιλιακές εταιρείες, στις ενδοκοινοτικές πτήσεις και ταξίδια με οχηματαγωγά, αψηφούν την ταξινόμηση κινηματογραφικών ταινιών;

Απάντηση του κ. Oreja εξ ονόματος της Επιτροπής (11 Νοεμβρίου 1997)

Η ταξινόμηση των ταινιών υπάγεται κατά πρώτο λόγο στην αρμοδιότητα των κρατών μελών. Η ταξινόμηση μπορεί να είναι διαφορετική ανάλογα με το είδος (εμφάνιση σε κινηματογραφικές αίθουσες, τηλεοπτικές ταινίες, βίντεο). Τα θέματα που τίθενται ενδεχομένως από τις διαφορές αυτές κατάταξης δεν αποτελούν επί του παρόντος το αντικείμενο λεπτομερούς εξέτασης σε ευρωπαϊκό επίπεδο λόγω ελλείψεως συγκεκριμένων παραδειγμάτων που μπορούν να αποτελέσουν σοβαρά εμπόδια στις ανταλλαγές.

Ωστόσο οι εργασίες που διεξάγονται για την προστασία των ανηλίκων και συγκεκριμένα στο πλαίσιο του Πράσινου Βιβλίου «Προστασία των ανηλίκων και της ανθρώπινης αξιοπρέπειας στον οπτικοακουστικό τομέα και τον τομέα πληροφοριών» ((Έγγραφο COM(96) 483 τελικό )) οδήγησαν στην εξέταση των θεμάτων της προστασίας των ανηλίκων στο σύνολο των υπηρεσιών οπτικοακουστικού τομέα και πληροφοριών. Ως συνέχεια του Πράσινου Βιβλίου και αφού ενημερώθηκε σχετικά με τη γνώμη του Κοινοβουλίου, η Επιτροπή προετοιμάζει ανακοίνωση που θα συνοδεύεται από πρόταση σύστασης που θα αποσκοπεί στην ενίσχυση της συνεργασίας μεταξύ των ενδιαφερομένων μερών.

Το θέμα της ταξινόμησης των περιεχομένων αποτελεί μέρος της προβληματικής όσον αφορά την «σήμανση των περιεχομένων» και θα αποτελέσει έναν από τους προς ανάπτυξη τομείς συνεργασίας. Στο πλαίσιο της προστασίας των ανηλίκων από το σύνολο των οπτικοακουστικών υπηρεσιών, οι σχέσεις μεταξύ των υφιστάμενων ταξινομήσεων των ταινιών (κινηματογράφος, τηλεόραση, βίντεο) και η σήμανση των περιεχομένων στις on line υπηρεσίες θα αποτελέσουν το αντικείμενο μελλοντικών εργασιών. Οι εργασίες αυτές θα οδηγήσουν στην εξέταση του θέματος της ταξινόμησης σε ευρωπαϊκό επίπεδο.
ΓΡΑΠΤΗ ΕΡΩΤΗΣΗ E-2648/97 υποβολή: Eryl McNally (PSE) προς την Επιτροπή (1 Σεπτεμβρίου 1997)

Θέμα: Συνταγογραφία στεροειδών

Πολυάριθμοι ασθενείς έχουν υποφέρει τόσο από φυσική όσο και από χρηματική άποψη λόγω της χορήγησης σ' αυτούς συνταγών για στεροειδή. Γνωρίζει άραγε η Επιτροπή ότι η κοινή γνώμη ανησυχεί, προτίθεται δε να λάβει μέτρα για να συνειδητοποιήσουν οι ασθενείς τους κινδύνους που διατρέχουν από τη λήψη στεροειδών σε συνταγές φαρμάκων που τους έχουν δοθεί;

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-2648/97 και E-2668/97 (8 Οκτωβρίου 1997)

Τα στεροειδή, που κυκλοφορούν στην αγορά εδώ και δεκαετίες, είναι ισχυρά φάρμακα αποδεδειγμένης αποτελεσματικότητας σε πολλές θεραπευτικές ενδείξεις. Σε ορισμένες περιπτώσεις, ωστόσο, είναι δυνατόν να προκαλέσουν σοβαρές παρενέργειες. Ως εκ τούτου, πρέπει να τηρείται κατά τη συνταγογραφία τους η πάγια αρχή της ιατρικής, σύμφωνα με την οποία σταθμίζονται τα οφέλη και οι κίνδυνοι που συνεπάγεται η χορήγηση ενός δεδομένου φαρμάκου.

Όλα τα φάρμακα με στεροειδείς δραστικές ουσίες, που κυκλοφορούν σήμερα στην αγορά, είναι εγκεκριμένα από τα κράτη μέλη, τα οποία, σύμφωνα με την ισχύουσα κοινοτική νομοθεσία, είναι αρμόδια, αφενός να συγκεντρώνουν κάθε χρήσιμο στοιχείο σχετικά με την παρακολούθηση των φαρμάκων, ιδιαίτερα δε, όσα αφορούν τις πιθανότητες ανεπιθύμητων επιδράσεων στον άνθρωπο, και, αφετέρου, να αξιολογούν τα ανωτέρω δεδομένα από επιστημονικής πλευράς, συσχετίζόντάς τα με τα στοιχεία που αφορούν την κατανάλωση στεροειδών και λαμβάνοντας υπόψη τα συχνά περιστατικά εσφαλμένης χρήσης και σοβαρής κατάχρησης των συγκεκριμένων φαρμάκων.

Σε περίπτωση όπου ένα κράτος μέλος θεωρεί, με βάση τα στοιχεία φαρμακοεπαγρύπνησης που έχει συγκεντρώσει ως ανωτέρω, ότι πρέπει να τροποποιήσει, να αναστείλει ή να ανακαλέσει την άδεια κυκλοφορίας ενός φαρμάκου στην αγορά, υποχρεούται να ενημερώνει σχετικά, χωρίς καθυστέρηση, τον Ευρωπαϊκό Οργανισμό Αξιολόγησης Φαρμάκων. Εφόσον το κρίνει σκόπιμο, το εν λόγω κράτος μέλος έχει παράλληλα τη δυνατότητα να παραπέμπει το ζήτημα στον ανωτέρω οργανισμό, πριν λάβει οποιαδήποτε απόφαση. Προκειμένου για τα φαρμακευτικά στεροειδή, καμία από τις δύο αυτές διαδικασίες δεν έχει κινηθεί μέχρι σήμερα.
ΓΡΑΠΤΗ ΕΡΩΤΗΣΗ E-2967/97 υποβολή: Alexandros Alavanos (GUE/NGL) προς την Επιτροπή (17 Σεπτεμβρίου 1997)

Θέμα: Βοήθεια στο σπίτι σε άτομα με ειδικές ανάγκες

Στα ελληνικά νησιά Λέρο και Κάλυμνο ζουν σε άθλιες συνθήκες περίπου 700 άτομα με σωματικές και νοητικές αναπηρίες, μεταξύ αυτών και 25 παλιοί σφουγγαράδες, χωρίς καμία βοήθεια από την οικογένειά τους ή ειδικούς επιστήμονες, αλλά και χρηματική, που θα τους βοηθήσει για αξιοπρεπή διαβίωση. Το πρόγραμμα «Βοήθεια στο σπίτι» δημιουργήθηκε για αυτούς τους λόγους, όμως τα παραπάνω άτομα δεν συμπεριλαμβάνονται σε αυτό. Ερωτάται η Επιτροπή:

1. Ποιά είναι η πορεία αυτού του προγράμματος;

2. Ποιοί λόγοι απέκλεισαν τα παραπάνω άτομα από το πρόγραμμα;

Aπάντηση του κ. Flynn εξ ονόματος της Επιτροπής (28 Οκτωβρίου 19997)

Το πρόγραμμα «Βοήθεια στο σπίτι» στο οποίο αναφέρεται ο κ. βουλευτής δεν έχει χρηματοδοτηθεί έως σήμερα από την Κοινότητα.

Για το λόγο αυτό η Ευρωπαϊκή Επιτροπή αδυνατεί να πληροφορήσει τον κ. βουλευτή σχετικά με την εκτέλεση του εν λόγω προγράμματος. Η Ευρωπαϊκή Επιτροπή του συνιστά συνεπώς να απευθυνθεί στις ελληνικές αρχές.
ΓΡΑΠΤΗ ΕΡΩΤΗΣΗ E-2742/97 υποβολή: Patricia McKenna (V) προς το Συμβούλιο (1 Σεπτεμβρίου 1997)

Θέμα: Πρόσφυγες που εγκαταλείπουν τη Βιρμανία και καταφεύγουν στο Μπανγκλαντές

Τους τελευταίους μήνες 25.000 άνθρωποι έχουν εγκαταλείψει τη Βιρμανία για να αναζητήσουν άσυλο στο Μπανγκλαντές προσπαθώντας να αποφύγουν τα καταναγκαστικά έργα, τις παραβιάσεις των ανθρωπίνων δικαιωμάτων και την επιβολή σκληρών συνθηκών.

Έως τώρα το Μπανγκλαντές δεν έχει επιτρέψει στην Ύπατη Αρμοστεία των Ηνωμένων Εθνών για τους Πρόσφυγες (UNHCR) να διεξαγάγει συνεντεύξεις με τους εν λόγω πρόσφυγες.

Μερικοί από τους πρόσφυγες επαναπατρίσθηκαν δια της βίας. Επί παραδείγματι στις 20 Ιουλίου 1997 οι δυνάμεις ασφαλείας του Μπανγκλαντές έστειλαν πίσω στη Βιρμανία μία ομάδα Μουσουλμάνων της Βιρμανίας, γνωστών ως Rohingyas.

Έχει προβεί το Συμβούλιο σε τυχόν διαβήματα προς τις αρχές του Μπανγκλαντές ζητώντας να επιτραπεί σε εκπροσώπους του UNCHR να διεξαγάγουν συνεντεύξεις με τους εν λόγω πρόσφυγες και να θεσπίσουν προγράμματα προς όφελός τους; Εάν δεν το έχει πράξει, προτίθεται να προβεί σε διαβήματα ως ανωτέρω;

Έχει έλθει σε επαφή με τις αρχές του Μπανγκλαντές ζητώντας τους να τηρήσουν τις ευθύνες που έχουν αναλάβει βάσει της Συμβάσεως της Γενεύης και άλλων διεθνών συμφωνιών να μην επαναπατρίζουν δια της βίας εκείνους που προσπαθούν να αποφύγουν διωγμούς; Εάν όχι, προτίθεται να το πράξει;

Απάντηση (21 Νοεμβρίου 1997)

1. Το Συμβούλιο έχει επίγνωση της δραματικής κατάστασης των Βιρμανών Προσφύγων στο Μπαγκλαντές.

Κατά το παρελθόν, είχαν αναληφθεί πολλά διαβήματα προς τις αρχές του Μπαγκλαντές και την ύπατη Αρμοστεία για τους Πρόσφυγες, προκειμένου να επιτραπεί η δέουσα πρόσβαση στις οργανώσεις του ΟΗΕ που δρουν επί τόπου και να εμποδισθούν οι καταχρηστικές αποπομπές.

Πρέπει να σημειωθεί ότι το Μπαγκλαντές δεν έχει επικυρώσει τη Σύμβαση της Γενεύης σχετικά με το καθεστώς των προσφύγων.

2. Λόγω της πρόσφατης επιδείνωσης της κατάστασης στα σύνορα Βιρμανίας-Μπαγκλαντές, η Ευρωπαϊκή Ένωση προτίθεται να λάβει τα επιβαλλόμενα μέτρα, ιδίως διαβήματα στη Ντάκα και επαφές με την Ύπατη Αρμοστεία για τους Πρόσφυγες.

Ο φάκελλος αυτός αποτελεί, επί του παρόντος, αντικείμενο εσωτερικής συνεννόησης, στο πλαίσιο των αρμόδιων οργάνων του Συμβουλίου.
ΓΡΑΠΤΗ ΕΡΩΤΗΣΗ E-3061/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Εκπομπές πτητικών οργανικών ενώσεων

Η ερώτηση αφορά την «Πρόταση οδηγίας του Συμβουλίου για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες βιομηχανικές δραστηριότητες» (έγγρ. COM(96) 0538 τελικό - 96/0276 SYN) ((ΕΕ C 99 της 26.03.1997, σελ. 32 )): Η προτεινόμενη οδηγία συμβαδίζει πλήρως με την αρχή της επικουρικότητας και καθορίζει στόχους για τον περιορισμό των εκπομπών πτητικών οργανικών ενώσεων επί τη βάσει εφικτών από τεχνικής και οικονομικής πλευράς μειώσεων για κάθε τομέα.

Θα μπορούσε η Επιτροπή να εγγυηθεί την ορθή μεταφορά της οδηγίας στις εθνικές νομοθεσίες όλων των κρατών μελών και να απλοποιήσει τα κριτήρια ελέγχων που εμπίπτουν στο πλαίσιο των αρμοδιοτήτων της, δεδομένου ότι το κείμενο έχει εξαιρετικά τεχνικό χαρακτήρα και περίπλοκη σύνταξη;

Απάντηση της κας Bjerregaard εξ ονόματος της Επιτροπής (31 Οκτωβρίου 1997)

Οι διατάξεις της πρότασης οδηγίας που αναφέρει το αξιότιμο μέλος, σχετικά με τη μείωση των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες βιομηχανικές δραστηριότητες εγγράφονται πλήρως στο πλαίσιο της αρχής της επικουρικότητας. Πιο συγκεκριμένα, τα κράτη μέλη έχουν τη δυνατότητα να τηρούν τις υποχρεώσεις τους που απορρέουν από την οδηγία είτε εφαρμόζοντας τις οριακές τιμές εκπομπών που προβλέπονται για κάθε βιομηχανικό τομέα ο οποίος καλύπτεται από το πεδίο εφαρμογής της οδηγίας, είτα εκπονώντας και εφαρμόζοντας ένα εθνικό πρόγραμμα μείωσης το οποίο επιτρέπει την επίτευξη των ίδιων αποτελεσμάτων με άλλα μέσα. Η ευελιξία που προσφέρουν τα εν λόγω εθνικά σχέδια επιτρέπει να προσαρμόζονται οι απαραίτητες μειώσεις εκπομπών στο βιομηχανικό προφίλ κάθε κράτους μέλους και να βελτιστοποιείται με τον τρόπο αυτό ο λόγος κόστους προς αποδοτικότητα της νομοθεσίας. Αν και το περιεχόμενο και τα μέσα εφαρμογής των εν λόγω σχεδίων επαφίονται στην κρίση κάθε κράτους μέλους, αντιθέτως ο τελικός στόχος μείωσης των εκπομπών πτητικών οργανικών ενώσεων (VOC) είναι δεσμευτικός. Η μη τήρησή του θα ισοδυναμούσε με παράβαση ακριβώς όπως η μη εφαρμογή οποιασδήποτε διάταξης κάθε άλλου κοινοτικού νομοθετήματος.

Σύμφωνα με τις υποχρεώσεις της που απορρέουν από τη συνθήκη ΕΚ, η Επιτροπή θα φροντίσει να βεβαιωθεί για την καλή μεταφορά των διατάξεων της ως άνω κανονιστικής ρύθμισης στο εθνικό δίκαιο κάθε κράτους μέλους. Η Επιτροπή επιθυμεί επιπλέον να εφιστήσει την προσοχή του αξιότιμου μέλους στην νομοθετική βάση της πρότασης (άρθρο 130 S της συνθήκης ΕΚ), γεγονός το οποίο επιτρέπει στα κράτη μέλη να θεσπίσουν ενισχυμένα μέτρα προστασίας αυστηρότερα από τα προβλεπόμενα στην οδηγία.

Κατά τη σύνταξη της προαναφερόμενης πρότασης οδηγίας, η Επιτροπή, έχοντας συναίσθηση του σχετικά τεχνικού χαρακτήρα του εν λόγω κειμένου, έχει ήδη καταβάλει προσπάθειες απλοποίησής του προκειμένου να διευκολυνθεί η ανάγνωση και η κατανόησή του.
ΓΡΑΠΤΗ ΕΡΩΤΗΣΗ E-2599/97 υποβολή: Bill Miller (PSE) προς την Επιτροπή (1 Σεπτεμβρίου 1997)

Θέμα: Διεύρυνση της Ένωσης

Συμφωνεί η Επιτροπή ότι τα κεφάλαια των Διαρθρωτικών Ταμείων που προορίζονται για την ενίσχυση των χωρών της Κεντρικής και Ανατολικής Ευρώπης στη διαδικασία ένταξή τους στην Ευρωπαϊκή Ένωση δεν αποτελούν πλέον τόσο επείγουσα υπόθεση μετά τα αποτελέσματα της Συνθήκης του Άμστερνταμ;

Απάντηση του κ. Van den Broek εξ ονόματος της Επιτροπής (29 Σεπτεμβρίου 1997)

Η επιτυχία της διεύρυνσης στις χώρες της Κεντρικής και Ανατολικής Ευρώπης θα εξαρτηθεί, σε μεγάλο βαθμό, από την προετοιμασία των χωρών αυτών κατά την προενταξιακή περίοδο. Την προσπάθεια αυτή θα αναλάβουν κυρίως οι ίδιες οι χώρες αλλά θα είναι επίσης απαραίτητη η τεχνική και χρηματοδοτική βοήθεια της Ένωσης. Στην ανακοίνωσή της «Ατζέντα 2000», η Επιτροπή προτείνει μια ενισχυμένη προενταξιακή στρατηγική, που συνδέει σε μια συνολική προσέγγιση τα μέσα παροχής βοήθειας και τη διεξαγωγή των διαπραγματεύσεων. Η προτεινόμενη προενταξιακή βοήθεια περιλαμβάνει ένα ετήσιο ποσό ύψους 1000 εκατ. ECU από το κονδύλιο 2 του προϋπολογισμού για την περίοδο 2000-2006. Η βοήθεια αυτή σκοπεύει κυρίως να βοηθήσει τις δομές των χωρών αυτών που αφορούν τις μεταφορές και το περιβάλλον ώστε να φθάσουν τα κοινοτικά πρότυπα και να δώσει τη δυνατότητα στις εν λόγω χώρες να εξοικειωθούν με τις διαρθρωτικές ενέργειες. Επειδή είναι γεγονός ότι η διεύρυνση αποτελεί συνολική διαδικασία, η βοήθεια θα χορηγηθεί σε όλες τις εν λόγω χώρες, ανεξάρτητα από την ημερομηνία που κάθε μια από αυτές θα αρχίσει διαπραγματεύσεις.

Οι προτάσεις της Επιτροπής που περιλαμβάνονται στην «Ατζέντα 2000» λαμβάνουν υπόψη τους τα αποτελέσματα της διακυβερνητικής συνδιάσκεψης. Συγχρόνως, σ'αυτήν τονίζεται ότι όλες οι πολιτικές της Κοινότητας πρέπει να αναπτυχθούν και να εμβαθυνθούν για να δημιουργηθεί μια ευρύτερη και ισχυρότερη Ευρώπη. Πάνω απ'όλα, για τα ιδρύματα και τη λειτουργία τους, αυτό πρέπει να γίνει τον κατάλληλο χρόνο, όπως προβλέπεται από το πρωτόκολλο που επισυνάπτεται στη συνθήκη. Το έργο ολοκλήρωσης των απαραίτητων θεσμικών μεταρρυθμίσεων καθιστά πιο σύνθετη τη διαδικασία διεύρυνσης αλλά δεν την καθυστερεί κατ'ανάγκη. Το χρονοδιάγραμμα της διεύρυνσης συνδέεται σαφώς με την επιτυχία της προενταξιακής προσπάθειας. Ως εκ τούτου, η εφαρμογή της ενισχυμένης προενταξιακής στρατηγικής, συμπεριλαμβανομένου του στοιχείου διαρθρωτικής βοήθειας, επείγει ιδιαίτερα.
ΓΡΑΠΤΗ ΕΡΩΤΗΣΗ E-2422/97 υποβολή: Daniel Varela Suanzes-Carpegna (PPE) προς την Επιτροπή (11 Iουλίου 1997)

Θέμα: Υιοθέτηση από την Επιτροπή των συστάσεων της ICCAT

Η Διεθνής Επιτροπή για τη Διατήρηση των Τοννοειδών του Ατλαντικού (ICCAT) κατά την τελευταία ετήσια σύνοδό της ενέκρινε σύσταση για την απαγόρευση των εισαγωγών ερυθρού τόννου προερχομένων από την Ονδούρα, το Μπελίζ και τον Παναμά, έως ότου οι χώρες αυτές αποδείξουν έμπρακτα ότι συμμορφώνονται προς τις συστάσεις της.

Για ποιό λόγο η Ευρωπαϊκή Επιτροπή δεν έχει αναλάβει καμμία πρωτοβουλία όσον αφορά τις εν λόγω συστάσεις;

Πότε σκέφτεται η Επιτροπή να το πράξει, δοθέντος ότι η σχετική προθεσμία λήγει στις 4 Αυγούστου 1997;

Πότε σκέφτεται επίσης η Επιτροπή να υιοθετήσει τα υπόλοιπα μέτρα που ενέκρινε η ICCAT σχετικά με τον ερυθρό τόννο, όπως, μεταξύ άλλων, η απαγόρευση των παραγαδιών σε σκάφη μεγαλύτερα των 24 μέτρων ή απαγόρευση της χρησιμοποίησης αεροσκαφών;

Κοινή απάντηση του κ. Bonino εξ ονόματος της Επιτροπής στις γραπτές ερωτήσεις E-2394/97 και E-2422/97 (17 Σεπτεμβρίου 1997)

Η Επιτροπή συμμερίζεται την άποψη του Αξιότιμου Μέλους του Κοινοβουλίου, σύμφωνα με την οποία, η θέση σε εφαρμογή της σύστασης της διεθνούς επιτροπής για τη διατήρηση του τόνου του Ατλαντικού (ICCAT), η οποία ζητά από τα συμβαλλόμενα μέρη της να λάβουν απαγορευτικά μέτρα για την εισαγωγή του κόκκινου τόνου της Μπελίζ και της Ονδούρας, εναπόκειται στην κοινοτική αρμοδιότητα, εφόσον τα αντίστοιχα μέτρα θα ληφθούν από τα κράτη μέλη.

Η Επιτροπή προτίθεται να υποβάλει, το συντομότερο δυνατό, προτάσεις οι οποίες αποσκοπούν στην θέσπιση από την Κοινότητα συστάσεων της ICCAT με θέμα τον κόκκινο τόνο.
ΓΡΑΠΤΗ ΕΡΩΤΗΣΗ P-3310/97 υποβολή: Alexandros Alavanos (GUE/NGL) προς την Επιτροπή (15 Οκτωβρίου 1997)

Θέμα: Η στάση της Τουρκίας στο θέμα των λαθρομεταναστών

Στις 15.9.1997 τρεις κούρδοι λαθρομετανάστες σκοτώθηκαν σε ναρκοπέδιο στα σύνορα Ελλάδας - Τουρκίας. Ανάλογα δυστυχώς περιστατικά εμφανίζονται με μεγάλη συχνότητα το τελευταίο διάστημα. Η τουρκική κυβέρνηση ούτε παίρνει μέτρα πρακτικά για να σταματήσει τη διακίνηση των προσφύγων προς τα σύνορα, που συχνά έχουν τραγική κατάληξη, ούτε προχωρεί σε συνομιλίες με την Ελλάδα για την από κοινού, ανθρωπιστική τουλάχιστον, αντιμετώπιση του προβλήματος.

Και η Ευρωπαϊκή Ένωση όμως αδρανεί. Σε απάντηση σε αντίστοιχη ερώτησή μου το 1992 (Η-1179/92) ((Συζητήσεις του Ευρωπαϊκού Κοινοβουλίου, 3-425 (Δεκέμβριος 1992) )) το Συμβούλιο είχε απαντήσει: «αφ' ής στιγμής τεθεί σε εφαρμογή η Συνθήκη της Ένωσης, θα ισχύουν επίσης οι διατάξεις του τίτλου VI σχετικά με τη συνεργασία στους τομείς της δικαιοσύνης και των εσωτερικών υποθέσεων, οι οποίες αφορούν ιδιαίτερα τη μεταναστευτική πολιτική και την πολιτική για τους πολίτες τρίτων χωρών».

Κανένα όμως συγκεκριμένο μέτρο δεν ελήφθηκε και μετά τη Συνθήκη του Μάαστριχτ για την περίπτωση της Τουρκίας.

Τί πρωτοβουλίες θα πάρει η Επιτροπή προς την Τουρκία προκειμένου να τηρήσει τις διεθνείς υποχρεώσεις της, δεδομένου ότι η χώρα αυτή έχει συνάψει συμφωνία τελωνειακής ένωσης με την Ευρωπαϊκή Ένωση;

Απάντηση του κ. Van den Broek εξ ονόματος της Επιτροπής (7 Νοεμβρίου 1997)

Στο ψήφισμα του συμβουλίου σύνδεσης Κοινότητας-Τουρκίας, της 6ης Μαρτίου 1995, τα δύο μέρη συμφώνησαν σχετικά με το θεσμικό πλαίσιο συνεργασίας στον τομέα της δικαιοσύνης και των εσωτερικών υποθέσεων.

Η πολιτική κατάσταση δεν επέτρεψε την υλοποίηση αυτής της συνεργασίας.

Στο πλαίσιο της ανακοίνωσης για το μέλλον των σχέσεων με την Τουρκία που εγκρίθηκε από την Επιτροπή την 15η Ιουλίου 1997 ((Έγγρ. COM(97) 394. )), η Επιτροπή επανέλαβε τη σημασία που αποδίδει στην ανάπτυξη συνεργασίας στον εν λόγω τομέα και, ειδικότερα, στον τομέα της μετανάστευσης.

Η υλοποίηση συγκεκριμένων δράσεων στο πλαίσιο της εν λόγω συνεργασίας, θα εξαρτηθεί, επίσης, από την πρόοδο της χρηματοδοτικής συνεργασίας με την Τουρκία.
ΓΡΑΠΤΗ ΕΡΩΤΗΣΗ E-2583/97 υποβολή: John Iversen (PSE) προς την Επιτροπή (29 Iουλίου 1997)

Θέμα: Επισιτιστική βοήθεια

Σε ποιό βαθμό προτίθεται η Επιτροπή να χρησιμοποιήσει μέρος των αποθεμάτων βόειου κρέατος της παρέμβασης για επισιτιστική βοήθεια σε κονσέρβες, και με ποιό τρόπο μπορεί να δικαιολογήσει την μη ανταπόκρισή της στις εκκλήσεις για επισιτιστική βοήθεια που απευθύνουν οι ανθρωπιστικές οργανώσεις και τα ευρισκόμενα σε απόγνωση κράτη, ενώ η ίδια διατείνεται συγχρόνως ότι δεν υπάρχουν διέξοδοι διάθεσης των αποθεμάτων βοείου κρέατος;

Εξάλλου, σύμφωνα με τις εκτιμήσεις, οι κονσέρβες κρέατος μπορεί να διατεθούν χωρίς επιπτώσεις για τον προϋπολογισμό, πράγμα που δεν συμβαίνει με τις παραδοσιακές διαδικασίες παρέμβασης στον τομέα του βοείου κρέατος.

Απάντηση το κ. Fischler εξ ονόματος της Επιτροπής (7 Οκτωβρίου 1997)

Σύμφωνα με τον κανονισμό (ΕΚ) αριθ. 1292/96 ((ΕΕ L 166 της 05.07.1996 )) σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια, τα προϊόντα που διατίθενται στο πλαίσιο της επισιτιστικής βοήθειας πρέπει να ανταποκρίνονται όσο το δυνατόν περισσότερο στις διατροφικές συνήθειες των δικαιούχων πληθυσμών. Επομένως, η ένδεια και όχι η διαθεσιμότητα καθορίζει την επιλογή των προϊόντων.

Ως προς την κοινοτική επισιτιστική βοήθεια με την οποία έχει επιφορτιστεί η Επιτροπή, τα προϊόντα που διατίθενται ανταποκρίνονται, συνήθως, στα αιτήματα των κρατών ή οργανισμών που απολαύουν της βοήθειας. Οι κονσέρβες βοείου κρέατος έχουν ελάχιστη ζήτηση. Κατά τα 2 τελευταία έτη, οι διατεθείσες ποσότητες δεν υπερέβησαν τους 400 τόννους. Προσφάτως, ζητήθηκε από την Επιτροπή η διάθεση βοείου ή χοιρείου κρέατος στην Β. Κορέα. Ωστόσο, επιτόπιες αξιολογήσεις, που διενεργήθηκαν τόσο στο πλαίσιο του Παγκοσμίου Προγράμματος Επισιτισμού (ΠΠΕ) όσο και από την Επιτροπή, οδήγησαν στο συμπέρασμα ότι τα προϊόντα που επιλέχθηκαν δεν ήταν τα πλέον κατάλληλα να καλύψουν τις βασικές ανάγκες του εν λόγω κράτους, που επλήγη από λιμό. Στις 23 Μαΐου 1997, η Επιτροπή ανακοίνωσε τη χορήγηση σημαντικής επείγουσας ενίσχυσης προς όφελος του πληθυσμού της Β. Κορέας. Η παρέμβαση συνίσταται αφενός σε επισιτιστική βοήθεια μέχρι ποσού 155.000 τόννων, κυρίως σιτηρών, που θα διατεθεί σε στενή συνεργασία με το ΠΠΕ, και αφετέρου στην κατάρτιση προγράμματος για τη διατροφή και τη δημόσια υγεία. Η συνολική αξία της βοήθειας ανέρχεται σε 55,8 εκατ. ECU.

Η Επιτροπή δεν διαθέτει ενημερωμένα στοιχεία που να αποδεικνύουν ότι η διάθεση κονσερβών κρέατος είναι λιγότερο δαπανηρή από τις παραδοσιακές διαδικασίες παρέμβασης στον τομέα του βοείου κρέατος. Εξάλλου, η διάθεση προϊόντων, με τη μορφή επισιτιστικής βοήθειας, μόνο επειδή παρουσιάζουν πλέονασμα και υπάρχουν ως αποθέματα παρέμβασης, αποτελεί πρακτική αντίθετη με το πνεύμα του προαναφερόμενου κανονισμού.
ΓΡΑΠΤΗ ΕΡΩΤΗΣΗ P-2994/97 υποβολή: Anne Poisson (UPE) προς την Επιτροπή (16 Σεπτεμβρίου 1997)

Θέμα: Καλλιέργεια σκληρού σίτου στην Ευρωπαϊκή Ένωση, ιδίως δε στην περιοχή Ile de France

Η κατάσταση στον ως άνω τομέα είναι άκρως ανησυχητική σε ολόκληρη την Ευρωπαϊκή Ένωση. Το γεγονός αυτό προκύπτει από τους σχετικούς αριθμούς δεδομένου ότι στο διάστημα από το 1992 έως το 1993 η παραγωγή μειώθηκε κατά περισσότερο από 17% στην Ευρώπη και κατά 60% σχεδόν στη Γαλλία. Έτσι η Ευρώπη από εξαγωγέα μετατράπηκε σε εισαγωγέα.

Λαμβάνοντας υπόψη την ανησυχία του συνόλου των παρασκευαστών σιμιγδαλιού και ενώπιον της κυριαρχούσας θέσης της Βορειοαμερικανικής ηπείρου, ποιά μέτρα προτίθεται η Επιτροπή να λάβει για να δώσει νέα κίνητρα στην καλλιέργεια σκληρού σίτου στην Ευρωπαϊκή Ένωση, και πιο συγκεκριμένα στην περιοχή Ile de France, όπου ανέκαθεν παραγόταν σίτος εξαιρετικής ποιότητος;

Απάντηση του κ. Fischler εξ ονόματος της Επιτροπής (6 Οκτωβρίου 1997)

Η κοινοτική παραγωγή σκληρού σίτου απολαύει των αντισταθμιστικών πληρωμών που προβλέπονται από τον κανονισμό (ΕΟΚ) αριθ. 1765/92 για τη θέσπιση καθεστώτος στήριξης των παραγωγών ορισμένων αροτραίων καλλιεργειών ((ΕΕ L 181 της 01.07.1992 )).

Η παραγωγή σκληρού σίτου, η οποία εμπίπτει στις ζώνες παραδοσιακής παραγωγής, απολαύει συμπληρωματικής αντισταθμιστικής πληρωμής ύψους 358,6 ECU ανά εκτάριο. Οι ζώνες αυτές παραδοσιακής παραγωγής αντιπροσωπεύουν το 90% της κοινοτικής έκτασης.

Παράλληλα, ορισμένες γαλλικές περιοχές, μεταξύ των οποίων οι περιοχές Essonne, Seine-et-Marne και Yvelines της περιφέρειας Ile-de-France, τυγχάνουν μιας ειδικής ενίσχυσης ύψους 138,9 ECU ανά εκτάριο, με ανώτατο όριο τα 50.000 εκτάρια.

Τα μέτρα αυτά, που αποβλέπουν στην ενίσχυση της παραγωγής, δεν διαφέρουν στο σύνολό τους από τα αντίστοιχα που εφαρμόζονταν πριν τη μεταρρύθμιση της κοινής γεωργικής πολιτικής το 1992 και εγγυώνται, εκτός απροόπτων κλιματολογικών συνθηκών, τον εφοδιασμό της ευρωπαϊκής βιομηχανίας. Εξάλλου, στο «Πρόγραμμα Δράσης 2000» ((COM/97/2000 τελικό )), η Επιτροπή εκφράζει την πρόθεσή της να μην τροποποιήσει τα καθεστώτα στήριξης της παραγωγής σκληρού σίτου.

Η Επιτροπή θεωρεί ότι η τρέχουσα κατάσταση της αγοράς, η οποία χαρακτηρίζεται από ιδιαίτερα υψηλές τιμές, οφείλεται σε ιδιάζουσες κλιματολογικές συνθήκες, που επηρεάζουν την ποσότητα, αλλά και την ποιότητα, της ευρωπαϊκής παραγωγής, καθώς και την ποσότητα που παράγεται σε άλλες περιφέρειες παραγωγής, όπως στη Βόρεια Αφρική.